Jiba dalk deur NVG vervolgAdvokate Nomgcobo Jiba en Lawrence Mrwebi. Foto: ANA Die ondersoek na die bevoegdheid van advokate Nomgcobo Jiba en Lawrence Mrwebi is Woensdag verdaag om die kommissie kans te gee om vas te stel of Jiba deur die Nasionale Vervolgingsgesag (NVG) vervolg gaan word. Adv. Thabani Masuku, wat Jiba verteenwoordig, het die kommissie Woensdag ingelig die moontlikheid bestaan dat die NVG Jiba op aanklagte van bedrog en meineed gaan vervolg. Masuku het gesê hy is bekommerd dat dit die werk van die kommissie kan beïnvloed. Jan Ferreira, een van die getuies wat Woensdag getuig het, was die aanklaer wat aanbeveel het dat dié aanklagte teen Jiba ingestel moet word. Jiba is voorheen van bedrog en meineed beskuldig nadat sy die aanklagte van rampokkery teen Johan Booysen, voormalige hoof van die Valke in KwaZulu-Natal, in 2012 goedgekeur het. Die hooggeregshof in Durban het gevolglik beslis dat Jiba se besluit die beginsels van wetlikheid oortree het en ongrondwetlik was. Masuku het gesê dat hul regspan gevolglik nou met ŉ probleem sit oor hoe hulle Ferreira gaan kruisondervra. “As die NVG besluit dat Jiba vervolg moet word, het ons probleme. Ons wil nie verklarings by Ferreira aflê wat ons regte gaan beïnvloed nie, veral nie as Ferreira heraangestel word om die saak te vervolg nie,” het Masuku gesê. Hy het oudregter Yvonne Mokgoro, wat voorsitter van die kommissie van ondersoek is, versoek om die NVG te vra of die saak teen Jiba sal voortgaan. Ná ŉ verdaging om die pad vorentoe te bespreek, het Mokgoro die getuienisspan en Jiba se regsverteenwoordigers opdrag gegee om argumente voor te lê oor waarom Ferreira toegelaat moet word om te getuig al dan nie, asook die status van Jiba se saak by die NVG te bepaal. Die verhoor duur voort.